《拟古诗十九首 其十九 明月何皎皎》
明代·孙蕡

欢爱夏日短，忧愁春夜长。房帷敞虚日，对此华月光。

薄寒凄以敞，入我罗衣裳。悁悁感心目，欲寂还不遑。

良人远行役，三载滞遐方。别时木叶落，今已花卉芳。

无由达衷曲，怅望隔河梁。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。